stanford-oval/wikipedia huggingface dataset:
קרצינומה
קרצינומה ממקור ראשוני לא ידוע (CUP)

המונח קרצינומה מיוחס גם לגידולים ממאירים המורכבים מתאים שמקורם אינו ידוע, שעברו טרנספורמציה סרטנית ומציגים כעת מאפיינים היסטולוגיים הקשורים לתאי אפיתל, כגון ציטוקרטין, פניני קרטין, מאפיינים של תאי קשקש וכדומה.
פתוגנזה של סרטן

סרטן מתפתח כאשר תא אב (progenitor cell) עובר מוטציות ושינויים אחרים המתרחשים בדנ"א שלו או בחומרים אחרים המרכיבים את הגנום של התא.
השינויים כוללים למשל את אלה:
היכולת להמשיך ולהתחלק ללא בקרה ולייצר תאי בת סרטניים (מיטוזה לא מבוקרת)
היכולת לחדור לרקמות ולתאים בריאים בגוף (מידת חדירה)
היכולת להתפשט לאזורים אחרים בתוך הגוף (גרורות) דרך מערכת הלימפה, מערכת הדם או באופן ישיר.
אם מערכת החיסון של הגוף אינה מצליחה לסלק את התאים האלו, התוצאה היא שיש בגוף מספר רב של תאים סרטניים המשפיעים על תפקודים רבים ועל פונקציות ביוכימיות שונות בגוף, וזה עלול להוביל למוות.
סרטן קרצינומה מורכב מתאי אפיתל שעברו התמרה סרטנית וכולל מאפיינים ציטולוגיים והיסטולוגיים השייכים לתאי אפיתל.
סוגי סרטן אחרים הם למשל סרקומה, שמקורה ברקמת חיבור או בעצם, ולויקמיה - גידול של שורות תאי דם שונים.
סרטן קרצינומה שכיח מאוד אצל אנשים מבוגרים ונדיר אצל ילדים. אחת הסיבות לכך היא שקרצינומה מתפתחת מגירוי מסוים לתאי האפיתל המביא לפגיעה ב-DNA, גירוי הנבנה במהלך השנים: קרינת השמש, גירוי של מערכת העיכול, הפעלת אסטרוגן על רקמת השד או הרחם, ועוד. הגירוי הזה מביא בסופו של דבר להתמרה סרטנית.
קרצינומה נחה

המונח קרצינומה נחה (carcinoma in situ, ובראשי תיבות CIS), מתייחס לקרצינומה ממוקמת, כלומר קרצינומה שלא חדרה עדיין את ממברנת הבסיס באזור שהתחילה בו. ממברנת הבסיס היא קרום התוחם את רקמת האפיתל מהרקמות שמתחתיה, וחדירתה על ידי הגידול הופכת את הקרצינומה לחודרנית (invasive). על כן, קרצינומה שטרם חדרה את הממברנה אינה נחשבת לגידול חודרני אלא לגידול טרום חודרני (pre-invasive cancer) ויש לכך משמעות בקביעת הפרוגנוזה ובאופן הטיפול בחלק מן המקרים.
במרבית סוגי הסרטן מסוג קרצינומה נחה, הגידול יתפשט ויחדור את ממברנת הבסיס ויהפוך לגידול חודרני. עם זאת, אם מתבצע טיפול להסרת הקרצינומה טרם חדירתה (הסרה כירורגית, צריבה על ידי לייזר, קריותרפיה ועוד) הרי ששיעורי הריפוי קרובים ל-100%.
במקרים מסוימים, קרצינומה נחה נסוגה ונהיית גידול שפיר או עוברת פיברוזיס ואינה מתפשטת יותר. דוגמה לכך היא גידולי קרצינומה נחה מסוג קרצינומה קשקשית הנמצאים בריאה, שלאחר הפסקת העישון נסוגים ואינם מתפתחים לגידול חודרני. דוגמה נוספת היא שהמערכת החיסונית של הגוף מצליחה להתגבר על נגיף הפפילומה האנושי (HPV), ובעקבות כך נסוגים נגעי קרצינומה נחה בתאי האפיתל של צוואר הרחם שעברו התמרה כתוצאה מהנגיף.
סוגים היסטולוגיים של קרצינומה

קרצינומת תאי קשקש היא קרצינומה שמקורה בתאי אפיתל קשקשי ואשר מאופיינת בקרטיניזציה, גשרים בין-תאיים ופניני קרטין. לעומת זאת, אדנוקרצינומה היא קרצינומה המאופיינת במבנה מיקרוסקופי בלוטי וביכולת להפריש חומרים שונים כגון מוצין. קרצינומה אדנו-קשקשית כוללת הן מאפיינים קשקשיים והן מאפיינים בלוטיים.
קרצינומה אנאפלסטית היא קבוצה הטרוגנית של קרצינומות שתאיהן חסרים מאפיינים היסטולוגיים או ציטולוגיים שונים. במרבית המקרים, הקרצינומות האלה בעלות פרוגנוזה גרועה. קרצינומה של תאים גדולים מציגה מאפיינים היסטולוגיים של תאים גדולים, עגולים או מונוטוניים בצורתם, עם ציטופלזמה רחבה, בעוד שקרצינומה של תאים קטנים מתאפיינת בתאים קטנים, עם ציטופלזמה מעטה סביבם.
קיימים סוגים נוספים של קרצינומות כגון קרצינומות לא ממוינות, פלאומורפיות, של תאי כישור (spindle cell) או סרקומטואידיות.
אזורים שכיחים לקרצינומות

ריאות: קרצינומות מהוות יותר מ-98% מגידולי הריאות.
שד: כ-80% ממקרי סרטן השד הם מסוג קרצינומה דוקטלית (ductal carcinoma) - הצומחת בצינורות הובלת החלב מבלוטות החלב בשד אל הפטמה. סוג אחר של קרצינומה המופיע בכ-15%-10% ממקרי סרטן השד הוא קרצינומה לובולארית (Lobular Carcinoma), אשר נקרא כך על שום מיקומו באחת האוּנִיות, הבלוטות המייצרות את החלב בשד. סוג קרצינומה זה בדרך כלל אינו מתגלה בבדיקות ממוגרפיה ואולטרה סאונד.
ערמונית: הגידול הנפוץ ביותר של סרטן הערמונית הוא סרטן מסוג אדנוקרצינומה.
מעי גס ורקטום: כמעט כל סוגי הסרטן במעי הגס ובחלחולת הם מסוג קרצינומה.
לבלב: קרצינומה בלבלב היא כמעט תמיד מסוג אדנוקרצינומה.
חדירה וגרורות של קרצינומה

סימן ההיכר של גידול ממאיר הוא יכולתו לחדור ולהתפשט לרקמות שכנות ולהביא לבסוף לגרורות מרוחקות. קרצינומה חודרת ומתפשטת לרוב דרך כלי הדם או צינורות הלימפה.
אבחנה

אבחנה של קרצינומה נעשית בדרכים שונות, כגון ביופסיה (ביופסיית מחט, ביופסיית חרוט, הסרת קשרי לימפה וכדומה). לאחר מכן מתבצעת בדיקה פתולוגית של הביופסיה כדי להעריך את סוג הגידול ומידת התמיינותו.
אבחנה > שלב הגידול

קביעת שלב (staging) הקרצינומה היא תהליך משולב הכולל בדיקה גופנית, בדיקות מעבדה ודימות ובדיקות היסטולוגיות, שמטרת כולן להעריך את גודלו של הגידול והאם נוצרו גרורות. קביעת שלב זו נעשה לצורך הערכת החולה, הפרוגנוזה הצפויה ויכולת ההתערבות הרפואית.
השלב ניתן בספרות רומיות, כשבמרבית הסיווגים, שלב I ו-II מציינים מצב רפואי שבו הקרצינומה התפשטה לאזורים מקומיים בלבד. גידול בשלב III הוא גידול שהתפשט לקשרי לימפה אזוריים או לרקמות שכנות. שלב IV כולל גידול ששלח גרורות מרוחקות.
בכמה סוגי קרצינומות, שלב 0 מבטא קרצינומה נחה שתוארה לעיל.
תחת שלבים אלה, קיימים תת-שלבים (כגון a,b,c) כדי לתאר באופן מדויק יותר תת-קבוצות של מטופלים בעלי מאפייני גידול דומים (למשל, בסרטן השחלה, גידול מסוג Ia הוא גידול המוגבל לשחלה אחת, ללא מעורבות של הקפסולה וללא גידול על פני השטח של השחלה).
מרכיבים שונים בקביעת השלב (המתחשבת בגודל הגידול, מידת חדירתו ובגרורות) יכולים להשתנות באופן דרמטי בהתאם לסוג הרקמה המעורבת. כך למשל, במעי הגס ובשלפוחית השתן יש חשיבות פרוגנוסטית גדולה לעומק חדירת הגידול; בסרטני השד יש חשיבות לגודל הגידול; ובקרצינומה של הכליה יש חשיבות הן לגודל הגידול והן לעומק חדירתו.
דירוג

דירוג קרצינומה הוא האופן שבו קובעים את מידת ההתמיינות המיקרוסקופית של הגידול, ועד כמה הוא דומה במאפייניו לתאים נורמליים. באופן כללי, ככל שתאי הגידול ממוינים היטב ודומים במראם לתאים נורמליים, כך הדירוג נמוך יותר והפרוגנוזה טובה יותר, וככל שהתאים אינם דומים לתאים בריאים אלא מציגים תמונה היסטולוגית שאינה ממוינת היטב, כך הפרוגנוזה גרועה יותר. שיטת המיון הזו כוללת ארבעה תת-סוגים של דירוג, מ-1 עד 4, כשדרגה 1 מסמנת גידול ממוין היטב שבו תאי הגידול הסרטני דומים מאוד במראם לתאים בריאים, ואילו דרגה 4 מסמנת גידול שאינו ממוין או שממוין ברמה מועטה. קרצינומות מדרגה 4 אינן דומות כלל לתאים המקוריים והבריאים שמהם נוצרו, ואין מאפיינים ברורים ומובנים של תאים בריאים בגידול זה.
סוגי קרצינומה

סוגי קרצינומה על פי קודי ICD-O (סיווג מחלות אונקולוגיות בינלאומי; International Classification of Diseases for Oncology)
(8010-8045) ניאופלזיות אפיתל, NOS
(8050-8080) ניאופלזיות תאי קשקש
(M8070/3) קרצינומת תאי קשקש(הקישור אינו פעיל, 22.11.2018), NOS
(8090-8110) ניאופלזיות תאי בסיס
(M8090/3) קרצינומה של תאי בסיס(הקישור אינו פעיל, 22.11.2018), NOS
(8120-8130) קרצינומות של אפיתל תאי מעבר
(8140-8380) אדנוקרצינומות
(M8140/3) אדנוקרצינומה(הקישור אינו פעיל, 22.11.2018), NOS
(M8142/3) ‏Linitis plastica(הקישור אינו פעיל, 22.11.2018)
(M8155/3) תסמונת ורנר-מוריסון (Vipoma)(הקישור אינו פעיל, 22.11.2018)
(M8160/3) כולנגיוקרצינומה (Cholangiocarcinoma)(הקישור אינו פעיל, 22.11.2018)
(M8170/3) סרטן הכבד(הקישור אינו פעיל, 22.11.2018),‏ NOS
(M8200/3) קרצינומה ציסטית אדנואידית(הקישור אינו פעיל, 22.11.2018)
(M8312/3) קרצינומה של תאי הכליה(הקישור אינו פעיל, 22.11.2018)
(8390-8420) ניאופלזיות של טפולות עור (Adnexal and Skin appendage)
(8430-8439) ניאופלזיות מוקואפידרמואיד
(8440-8490) ניאופלזיות ציסטיות, ריריות וסרוזיות
(8500-8540) ניאופלזיות דוקטליות, אוניות ומדולריות (Ductal, Lobular and Medullary)
(8550-8559) ניאופלזיות של תאים אצינריים (Acinar cell)
(8560-8580) ניאופלזיות אפיתליאליות מורכבות
שאול מויאל

שאול מויאל היה סייף יהודי-מצרי אולימפי (אמסטרדם 1928), אלוף המכביה הראשונה (1932) והמכביה השנייה (1935)
קורות חיים

באולימפיאדת אמסטרדם (1928) סיים במקום תשיעי בדקר קבוצתי, במקום עשירי בדקר אישי, במקום 11 ברומח קבוצתי ובמקום 15 ברומח אישי.
במכביה הראשונה שנערכה בשנת 1932 הוא זכה ב-3 מדליות זהב אישיות בכל שלושת סוגי הנשק, ברומח בדקר ובחרב.
במכביה השנייה שנערכה בשנת 1935 הוא זכה ב-4 מדליות, 3 זהב ו-1 כסף. מדליות זהב ברומח אישי, ברומח קבוצתי ובדקר קבוצתי ומדליית כסף בדקר אישי.
הערות שוליים

↑  המכביה הראשונה ננעלה אתמול מתוך אותה התרוממות הרוח שבה נפתחה, דואר היום, 1 באפריל 1932
↑  המנצחים במכביה הראשונה והישגיהם, דואר היום, 2 באפריל 1935
ריבוזים

ערך זה עוסק במולקולת RNA בעלת פעילות אנזימטית. אם התכוונתם לאנזים בתא, ראו .
מבנה הריבוזים של דג פטיש
ריבוזים (Ribozyme; הלחם בין ריבונוקלאוטיד (RNA) לאנזים) הוא סוג מסוים של מולקולות RNA בעלות פעילות קטליטית, בדומה לאנזימים.
רקע

ההבדל בין ריבוזים לאנזים הוא שבעוד אנזים הוא חלבון, ריבוזים מורכב מ-RNA. הריבוזים התגלה ב-1981 על ידי תומאס צ'ק וסידני אלטמן, שמצאו שמולקולות שונות של RNA כמו tRNA ו-mRNA עוברות שחבור (תהליך הכולל חיתוך של אזורים מסוימים והרכבה מחדש של האזורים שנשארו) על ידי מולקולות RNA אחרות. הגילוי עורר הדים רבים בקהילה המדעית משתי סיבות עיקריות: ראשית, לפי הדוגמה המרכזית של הביולוגיה המולקולרית (Centeral dogma of molecular biology) תפקיד ה-RNA הוא לשמש עותק זמני לגנים המקודדים ב-DNA, ויש לו תפקיד פסיבי בלבד. לעומת זאת, מחקרם מצא ש-RNA מסוגל לחולל אף ריאקציות כימיות ואינו משמש כעותק בלבד. שנית, שנים רבות תהו מדענים כיצד בראשית החיים על פני כדור הארץ היה יכול DNA להתקיים היות שלצורך שכפולו נחוצים חלבונים רבים, ולצורך קידודם של אותם חלבונים נחוץ DNA. גילוי הריבוזים מציע שהריבוזים היה תחילה - מולקולת RNA בעלת פעילות קטליטית שיכלה לשכפל את עצמה ורק במהלך האבולוציה עבר המידע הגנטי ל-DNA ומרבית הפעילות הקטליטית לחלבונים בתא. צ'ק ואלטמן קיבלו פרס נובל בכימיה בשנת 1989 על תגליתם.
הסבר כימי

בניגוד ל-DNA, ב-RNA ישנה קבוצת הידרוקסיל על פחמן '2 של הריבוז. ההידרוקסיל, מורכב ממימן וחמצן ולכן פולארי - המימן טעון חיובית ומחפש לקבל אלקטרון והחמצן טעון שלילית ומחפש למסור אלקטרון. לכן ההידרוקסיל יכול לשמש בפעילויות כימיות הדורשות מעבר אלקטרונים או התמרה נוקלאופילית. הריאקטיביות של הידרקסיל על פחמן '2 נובעת מכך שהוא אינו מחובר למולקולות אחרות כמו ההידרוקסיל על פחמן '3 או '5 ב-DNA או ב-RNA ושומר על הפולאריות שלו.
דוגמאות לפעילויות קטליטיות

שחבור חילופי, snRNA, הוא משפחה של ריבוזימים שאחראית על ביצוע פעילות שחבור חילופי ב-hrRNA. בסדרה של ריאקציות כימיות הן חותכות אינטרונים ומחברות אקסונים כך שמ-hrRNA נוצר ה-mRNA. במחלת הזאבת (לופוס) מולקולות אלו נתקפות על ידי המערכת החיסונית.
קידוד חלבונים - rRNA הוא ריבוזים שאחראי לכלל הפעילות הקטליטית בריבוזום. בסדרה ארוכה של פעולות גורם לגיוס ה-tRNA, הזזת הריבוזים על גבי מולקולת ה-mRNA וכיוצא בזה. כדי למנוע בלבול הריבוזום הוא ריבוזים אך לא להפך.
עיבוד RNAse P - tRNA הוא ריבוזים שאחראי על חיתוך והכנת tRNA.
לקריאה נוספת

על עבודתם של צ'ק ואלטמן מתוך האתר הרשמי של ועדת פרס נובל
שחר (גשושית)

| --- | --- |

המחשה של הגשושית שחר
 מידע כללי
 סוכנות חלל:  נאס"א
 מפעיל:  JPL, UCLA, Orbital
 יצרן:  אורביטל סיינסס קורפורשיין 
 תאריך שיגור:  27 בספטמבר 2007
 תאריך הוצאה משירות:  1 בנובמבר 2018
 משגר:  דלתא 2
 אתר שיגור:  SLC-17B, נמל החלל קייפ קנוורל
 http://dawn.jpl.nasa.gov/
 משימה
 סוג משימה:  ביצוע יעף / מקפת
 ביצוע יעף על:  מאדים
 תאריך ביצוע היעף:  17 בפברואר 2009
 לוויין של:  וסטה, קרס
 תאריך כניסה למסלול:  וסטה: 16 ביולי 2011   קרס: 6 במרץ 2015
 מסלול:  מסלול קוטבי
 תאריך עזיבה:  הגשושית עזבה את וסטה ב-9 בספטמבר 2012
 משך המשימה הכולל:  27 בספטמבר 2007 – הווה (17 שנים) 
 משך המשימה:  11 שנים, חודש ו-5 ימים.
 מידע טכני
 משקל:  1,240 ק"ג
 כוח:  1,300 ואט
 אורך:  1.64 מ' 
 קישורים חיצוניים
 מספר קטלוג לוויינים:  32249
 מאגר המידע הלאומי:  2007-043A
 
שיגור שחר על גבי דלתא 2 מ-"LC-17" מנמל החלל קייפ קנוורל
מסלולה המתוכנן של הגשושית
שחר (באנגלית: Dawn) היא גשושית שנשלחה על ידי נאס"א לחקור את שני הגופים הגדולים ביותר בחגורת האסטרואידים - וסטה וקרס. המשימה מנוהלת עבור נאס"א על ידי המעבדה להנעה סילונית והמכון הטכנולוגי של קליפורניה כחלק מתוכנית דיסקברי. הגשושית שוגרה ב-27 בספטמבר 2007, וחקרה את וסטה בין ה-16 ביולי 2011 ל-9 בספטמבר 2012. הגשושית הגיעה אל קרס ב-6 במרץ 2015. שחר הוא הכלי הראשון שחקר את שני העצמים האלו.
מנוע היונים החדשני של הגשושית הפך אותה לחללית הראשונה שהקיפה שני גופים חיצוניים (שלושה כולל השמש). כל המשימות הקודמות שנשלחו לחקור מספר גרמי שמיים (כגון תוכנית וויאג'ר) השתמשו במנועים קונבנציונליים, והיו מסוגלים לבצע יעפים בלבד.
מידות ומכשור

כשהלוחות הסולאריים מכונסים (בשיגור), אורך הגשושית הוא 2.36 מטרים. כשהלוחות פרושים לגמרי אורכה 19.7 מטרים.
מערכת ההנעה של הגשושית מורכבת משלושה מנועים יוניים בעלי מתקף סגולי של 3,100 שניות ודחף מקסימלי של 91mN. המנועים משתמשים בגז קסנון. הגשושית שוגרה לחלל עם 425 ק"ג דלק, מתוכם 275 ק"ג הוקצו להתקרבות לאסטרואיד וסטה, ועוד 110 ק"ג לכניסה למסלול סביב קרס. משיקולי יתירות, בכל פעם מפעילים רק מנוע אחד. סה"כ משך הפעלות המנועים יהיה 2,100 ימים - זמן ששובר את השיא הקודם (671 ימים) שנקבע על ידי מנועי הגשושית חלל עמוק 1 ‏(אנ').
המכשור שהגשושית נושאת כולל:
מצלמה
ספקטרומטר אור נראה ותת־אדום
גלאי נייטרונים וקרינת גמא
בנוסף למכשירים אלו נשלח על גבי הגשושית שבב המכיל את שמותיהם של 360,000 חובבי חלל. השמות נאספו דרך האינטרנט כחלק ממאמץ למשוך לפרויקט עניין לתשומת לב.
מהלך המשימה

שחר שוגרה ב־27 בספטמבר 2007 מ־LC-17B בנמל החלל קייפ קנוורל על משגר דלתא 2. השיגור תוכנן להתבצע שלושה חודשים לפני כן, ב־20 ביוני, אבל החללית סבלה ממספר בעיות שגרמו לדחיית השיגור. משגר הדלתא 2 הביא את הגשושית למהירות של 11.46 ק"מ לשנייה אז הופעל מנוע היונים של הגשושית. לאחר בדיקת מנוע היונים שארכה 11 יום, ב־17 בדצמבר 2007 הוכנסה הגשושית למסלול שיוט. ב־31 באוקטובר 2008 השלימה "שחר" תמרון שגרם לה לבצע יעף על פני מאדים ב־2009, ולהשתמש בו כמקלעת כבידתית. ב־20 בנובמבר 2008 ביצעה הגשושית את תיקון המסלול הראשון שלה (TCM1) בהפעילה את מנוע מספר 1 למשך 11 דקות. בעקבות ההתקבצות הסולארית של הגשושית התברר כי תיקון מסלול שתוכנן לינואר 2009 אינו נדרש.
הגשושית חלפה בקרבה מרבית אל מאדים ב־17 בפברואר 2009 תוך שימוש בכוח המשיכה של מאדים לצורך מקלעת כבידתית. באותו יום הכניסה הגשושית את עצמה ל"מצב־בטוח" (Safe Mode) בגלל כשל במחשב הגשושית, אך חזרה לתפקוד רגיל יומיים לאחר מכן.
ב־3 במאי 2011 צילמה הגשושית לראשונה את וסטה, ממרחק של 1.2 מיליון ק"מ, והחלה בשלב ההתקרבות. ב־12 ביוני 2011 הואטה מהירות הגשושית כהכנה לכניסתה למסלול סביב וסטה. הגשושית תוכננה להיכנס למסלול סביב וסטה ב־16 ביולי, לאחר הפעלת המנוע שלה. כיוון שבעת הפעלת המנוע הייתה אנטנת הגשושית מכוונת לכיוון הנגדי לכדור הארץ, לא יכלו המדענים והטכנאים בכדור הארץ לדעת אם התמרון הושלם בהצלחה. ב־17 ביולי קיבלה נאס"א אותות מהגשושית (שהחזירה את האנטנה לכיוון כדור הארץ) כי היא נכנסה בהצלחה למסלול סביב וסטה.
ב־13 בדצמבר 2011 נכנסה הגשושית למסלולה הנמוך ביותר סביב וסטה, בגובה של 210 ק"מ מפניו, והחלה בשלב המיפוי. ב־9 בספטמבר 2012 קיבלה נאס"א אותות מהגשושית המעידים על יציאתה משדה הכבידה של וסטה.
ב־6 במרץ 2015 נכנסה למסלול סביב קרס והפכה למשימה הראשונה סביב כוכב לכת ננסי. בשלב הראשון ביצעה סריקה במשך 15 יום במסלול קוטבי בגובה 13,500 ק"מ. לאחר מכן, החלה לרדת למסלול בגובה 4,430 ק"מ אשר אפשר צילום במצלמות באור הנראה והאינפרה אדום (VIR). לאחר ביצוע שלב זה הנמיכה לגובה 1,480 ק"מ בו צילמה ברזולוציה גבוהה יותר ואף בצילום סטריאוסקופי כדי לקבל תמונה תלת־ממדית של פני השטח של קרס.
ציוני דרך:
27 בספטמבר 2007 - שיגור
17 בפברואר 2009 - ביצוע יעף על מאדים
16 ביולי 2011 - הגעה אל וסטה
9 בספטמבר 2012 - עזיבת וסטה
דצמבר 2014 - הגעה אל קרס
6 במרץ 2015 - כניסה למסלול סביב קרס
1 בנובמבר 2018 - סיום המשימה
ב-1 בנובמבר 2018 נותק הקשר עם המשימה ומנהליה הגיעו למסקנה כי זו סיימה את מלאי דלק ההידראזין והמשימה הסתיימה לפיכך.
לאחר סיום משימתה ממשיכה הגשושית שחר להקיף ללא הגבלה את קרס כלוויין נצחי שלו, עקב מסלולה היציב סביבו.
תצלומים מווסטה

לפני הכניסה למסלול
במסלול
התקרבות לקרס

במרחק 237 אלף ק"מ מתאריך 25 בינואר 2015
במרחק 145 אלף ק"מ מתאריך 4 בפברואר 2015
במרחק 83 אלף ק"מ מתאריך 12 בפברואר 2015
הערות שוליים

↑  אודות מבנה החללית באתר הגשושית בJPL
↑  אודות ההנעה החשמלית של שחר באתר JPL
1 2  משימת הגשושית שחר הגיעה לסיומה, נאס"א, הצהרה לתקשורת מס' 18-087, 1 בנובמבר 2018
↑  אבי בליזובסקי, ‏החללית DAWN סיימה את משימתה, לאחר שנותק הקשר עימה, באתר "הידען", 4 בנובמבר 2018
↑  Jonathan Amos, Dawn spacecraft gets an eyeful of dwarf planet Ceres, BBC, 19 January 2015
| תוכנית דיסקברי |
| --- | --- | --- |
| פעילים | ASPERA-3‏ (רכיב במארס אקספרס) • לוסי • פסיכה |  |
| מתוכננים | VERITAS ‏• ‏DAVINCI |  |
| הושלמו | NEAR Shoemaker • מארס פאת'פיינדר • לונר פרוספקטור • סטארדאסט / NExT • ג'נסיס •  MESSENGER • פגיעה עמוקה / EPOXI  • ‏Moon Mineralogy Mapper •‏ GRAIL ‏ • Dawn • טלסקופ החלל קפלר • InSight |  |
| נכשלו | CONTOUR |  |
טלאי המשימה של הגשושית שחר
שאול בורובוי

| --- | --- |
אין תמונה חופשית
 לידה:  30 באוקטובר (12 בנובמבר לפי לוח השנה העדכני להיום) 1903 אודסה, האימפריה הרוסית האימפריה הרוסית
 פטירה:  31 באוגוסט 1989 מוסקבה, הרפובליקה הסובייטית הפדרטיבית הסוציאליסטית הרוסית, ברית המועצות ברית המועצות
 ענף מדעי:  היסטוריה כלכלית-חברתית
 מקום מגורים:  האימפריה הרוסית, ברית המועצות
 מקום קבורה:  אודסה
 מקום לימודים:  מכון אודסה לכלכלה
 מנחה לדוקטורט:  ניקולאי רובינשטיין
 פרסים והוקרה:  מדליית ותיק העמל 
 תרומות עיקריות
 יהודים בין קוזאקים, שואת יהודי אודסה, היסטוריה כלכלית של רוסית וברית המועצות
 
שאול בורובוי (ברוסית: Саул Яковлевич Боровой‏; 1903 אודסה - 1989 מוסקבה) היה כלכלן סובייטי והיסטוריון יהדות רוסיה ואוקראינה. חקר את חלקם של יהודים בין קוזאקי זפורוז'יה.
ביוגרפיה

נולד במשפחת עורך דין אלכסנדר בורובוי ואשתו יליזבטה (לאה) ביליג. אחיהם הצעיר של דוד בר-רב-האי, פוליטיקאי ארץ-ישראלי ולב בורובוי, בלשן ומתורגמן.
לאחר חינוך ביתי סיים את בית הספר המסחרי למתמטיקה שימושית של גוחמן. ב-1918 למד באוניברסיטה עממית. בהמשך מ-1920 למד בפקולטה למשפטים במכון אודסה לכלכלה אותו סיים ב-1924. בו זמנית למד גם במכון לארכאולוגיה. היה בין מארגני ארכיון המחוזי של אודסה בשנות ה-20 וה-30.
ב-1930 לאחר לימודיו במסגרת הספרייה המדעית המרכזית כתב תזה בשם "ספריה מדעית בזמנים מודרניים", וקיבל עליה תואר מועמד למדעיי חינוך (המקביל לתואר דוקטור לחינוך במדינת ישראל). כתב התזה פורסם באותה השנה כספר. בהמשך רכש גם תואר המועמד למדעי ההיסטוריה ומדעי הכלכלה.
התחיל לעבוד בשנות ה-20 בספרייה האקדמית העברית. בהמשך עבד בספרייה המדעית המרכזית ועסק בהוראה במספר מוסדות.
בשנות ה-30 בעקבות גילוייו בארכיון אפוליון סקאלקובסקי של הסיץ' הזפורוז'י מסמכים בשפת יידיש, עסק בעיקר בהיסטוריה של עם ישראל. על בסיס המסמכים הללו כתב עבודת דוקטורט "מחקרים בהיסטוריית יהודים באוקראינה במאות 16 - 18", שהגיש למכון להיסטוריה באקדמיה למדעים של ברית המועצות בשנת 1940. העבודה הורכבה משלושה חלקים: "יהודים בסיץ' הזפורוז'י", "המאבק הלאומי האוקראיני לשחרור מן השלטון הפולני וגורל האוכלוסייה היהודית של אוקראינה" ו"יהודים באוקראינה של הגדה השמאלית [של דנייפר] במאות 17 - 18". מאוחר יותר שני החלקים הראשונים פורסמו במגזינים "אסופה היסטורית" ו"רשימות היסטוריית" והחלק השלישי לא פורסם.
בין השנים 1934 ל-1941 היה לפרופסור של מכון אודסה לכלכלה, ולימד בו מאז היכנסו עד 1977 (עם הפסקות בזמן אווקואציה ובין השנים 1952–1954) קורס "היסטוריה של המשק הלאומי".
לאחר פינויו בתחילת מלחמת העולם השנייה הגיע לאסיה התיכונה וחזר לאודסה עם שחרורה לעמוד בראש הפקולטה להיסטוריה במכון לחינוך של אודסה. ב-1978 עבר למוסקבה לעבוד במכון המשק הלאומי על שמו של פלחנוב ועבד שם עד מותו.
פרסם ב-1957 עבודה ראשונה על היסטוריית אודסה בברית המועצות. כתב ספר לימוד ראשון בברית המועצות על היסטוריה כלכלית שפורסם ב-1978. מחקריו האחרונים עסקו בשואת יהודי אודסה, כולל הטבח באודסה. כתב יותר מ 200 פרסומים מדעיים. ספר זיכרונותיו פורסם ב-1993.
הובא לקבורה באודסה.
פועלו ועבודותיו > ספריו

"התיישבות יהודית ברוסיה הישנה. פוליטיקה, אידאולוגיה, משק, חיי יום-יום. על פי מקורות ארכיון", 1928, (ברוסית: Еврейская земледельческая колонизация в старой России. Политика, идеология, хозяйство, быт. По архивным материалам. / М., М. и С. Сабашниковы, 14-я тип. Мосполиграфа, 1928. — 200 стр. — 2000 экз.)
"אשראי ובנקים של רוסיה (מאמצע המאה ה-17 עד שנת 1861)", 1958, (ברוסית:Кредит и банки России. (Середина XVII в. — 1861 г.) / М., Госфиниздат, 1958. — 288 с. — 2500 экз.)
"מדיניות אשראי ובנקי רוסיה במאה ה-18. (מן הרצאות על היסטוריית משק ברית המועצות) ספר לימוד לקורסים "היסטוריית המשק ברית המועצות" ו"כסף ואשראי ברית המועצות"), 1957, (ברוסית: Кредитная политика и банки России в XVIII веке. (Из лекции по истории нар. Хозяйства СССР). — Пособ. для изуч. курс «Истории нар. хозяйства СССР» и курс «Деньги и кредит СССР». Одесса, 1957. — 500 экз.)
"היסטורייה כלכלית של ברית המועצות וארצות זרות" (ספר לימוד למוסדות ההשכלה הגבוהה לכלכלה), 1978, (ברוסית: Экономическая история СССР и зарубежных стран: [Учебник для экон. спец. вузов] / Д. ист. н., проф. Боровой С.Я., д. э. н., проф. Бельчук В.И., д. э. н., проф. Велиев Т.С. и др.] ; Под ред. к. э. н., проф. И.Н. Шемякина [и др.]. — Москва: Высш. школа, 1978. — 551 с. — 40000 экз.)
"זכרונות: שאול בורובוי", מבוא מפיו מ. סוקוליאנסקי, הערות ו. קלנר, 1993, (ברוסית:Воспоминания / Саул Боровой ; [Вступ. ст. М. Соколянского ; Примеч. и биоблиогр. коммент. В. Кельнера]. - М. ; Иерусалим : Евр. ун-т в Москве, 1993. — 383 c. В предисл. авт.: проф. С. Я. Боровой. — 5000 экз. — ISBN 5-7349-0005-2.)
פועלו ועבודותיו > פרסומים בכתבי עת

יהודים בסיץ' הזפורוז'י, 1934, (ברוסית: "Евреи в Запорожской Сечи")
"המאבק הלאומי האוקראיני לשחרור מן השלטון הפולני וגורל האוכלוסייה היהודית של אוקראינה", 1941, (ברוסית: "Национально-освободительная борьба украинского народа против польского правления и судьба еврейского населения на Украине")
"השמדת האוכלוסייה היהודית של אודסה בזמן הכיבוש הפאשיסטי", 1946, (ערך ל"ספר השחור" שפורסם רק ב-1989), (ברוסית: "Истребление еврейского населения Одессы во время фашистской оккупации")
"אודסה: חקר היסטוריית עיר גיבורה" (בשותפות עם עוד מחברים), 1947 - מהדורה ראשונה, 1957 - מהדורה שנייה, (ברוסית: "Одесса: исследование истории героического города")
"אדם מיצקביץ' לפני מרד דצמבר", 1956 (ברוסית: "Адам Мицкевич перед Декабрьским восстанием")
פועלו ועבודותיו > כתבי יד שלא פורסמו

"יהודי אוקראינה של הגדה השמאלית של המאות ה-17 - ה-18" (ברוסית: "Евреи Левобережной Украины XVII—XVIII столетий")
"יהודי אודסה" (ברוסית: "Евреи Одессы")
"יהודים בתנועה חברתית-פוליטית במחצית הראשונה של המאה ה-19" (ברוסית: "Евреи в русском социально-политическом движении в первой половине XIX столетия")
"היסטוריית אודסה בבדיחות" (ברוסית: "История Одессы в анекдотах")
ציון פועלו

במהלך חייו קיבל מדליית "וטראן העמל".
במהלך 2003 צוינו 100 שנים להולדתו, בנובמבר התקיים באודסה יום עיון "אודסה וציוויליזציה עברית" לכבודו. במוזאון יהודי אודסה נפתחה באותה השנה תערוכה לכבודו.
ספרות שנכתבה עליו ועל פועלו

או. יאנושקיאביצ'וס, "תרומתם של היסטוריונים עבריים בהתפתחות המדע באוקראינה" במסגרת הכנס המדעי "הניסיון ההיסטורי וההווה: הרצאותיהם של משתתפי הכנס" בעריכתו של ו. בוקאץ', 1996, עמ' 10 -14 (ברוסית: Янушкявичус О. П. Вклад историков-евреев в развитие науки на Украине.// Історичний досвід і сучасність: Доповіді учасників конференції/ Відп. ред. В. М. Букач. - Одеса: ПДПУ, 1996. - С. 10 - 14)
ו. אנדרייב, נ. צ'רמושנצבה, "ס. י. בורוביי: מסמכים לביוגרפיה וביבליוגרפיה" בתוך "הארכיון הדרומי: מדעי ההיסטוריה, 2003, מס' 10, עמ' 62 - 76 (באוקראינית:Андрєєв В. М., Чермошенцева Н. М. С. Я. Боровий: матеріали до біографії та бібліографії // Південний архів: історичні науки. — 2003. — Вип. 10. — С. 62-76;)
או. מוזיצ'קו, "חקר היסטוריית עבריי אוקראינה בזמן מהפכת הקוזאקים בשנים 1648 - 1657 בעבודותיו של ס. י. בורובוי" במסגרת פרסום הרצאותיהם של באי הכנס "אודסה וציוויליזציה עברית" משנת 2004, עמ' 107 - 114 (ברוסית: Музичко О. Дослідження історії євреїв в Україні в часи козацької революції 1648—1657 років в працях С. Я. Борового // Одесса и еврейская цивилизация: Сборник материалов конференции. — Одесса, 2004. — С. 107—114)
או. צ'ביקין, י. בולדירב ואחרים "האוניברסיטה לחינוך הדרום-אוקראינית הממשלתית הקרויה על שמוו של אושינסקי: התקדמות היסטורית. ההווה. העתיד" בעמ' 47 -48 (ברוסית: Південноукраїнський державний педагогічний університет ім. К. Д. Ушинського: Історичний поступ. Сучасність. Майбутнє. / О. Я. Чебикін, І. А. Болдирєв та ін. — Одеса, 2007. — С. 47 — 48)
ב. חורוביץ, "אבולוציית שאול בורובסקי כהיסטוריון העבריות האוקראינית: חייו ופועלו של חוקר עברי מאודסה בתקופה הסובייטית", במגזין "ידע. הבנה. יכולת", 2014, מס' 3, עמ' 376 - 388 (ברוסית:Хоровиц Б. Эволюция Саула Борового как историка украинского еврейства: жизнь и творческий путь еврейского ученого из Одессы в советское время = Saul Borovoi’s Evolution as a Historian of Ukrainian Jewry in the Early Soviet Period // Знание. Понимание. Умение. — 2014. — № 3. — С. 376—388)
שלנברג

ערך זה עוסק בעיירה ומחוז בנסיכות ליכטנשטיין. אם התכוונתם למשמעות אחרת, ראו .
שלנברג (בגרמנית: Schellenberg) היא עיירה ומחוז בנסיכות ליכטנשטיין. שוכנת על גדות נהר הריין. המחוז הוא הקטן בשטחו מבין מחוזות ליכטנשטיין.
הערות שוליים

↑  סטטיסטיקה של ליכטנשטיין (בגרמנית)
| --- | --- |
בקרת זהויות :  NLI: 987007496614905171  BnF: cb15553230z (data)  GND: 4218266-9  HDS: 007114  LCCN: nr2005027146  RKD: 70307  VIAF: 126347660   WorldCat (עם VIAF): 126347660 
ערך זה הוא קצרמרבנושא יישובים. אתם מוזמנים לתרום לוויקיפדיה ו.